Valke gaan bou van sportterrein bekyk’n Skermskoot van die eerste plasing wat die Enoch Mgijima- plaaslike munisipaliteit van die Lesseyton-sportstadion op Facebook gemaak het. Die Valke gaan die bou van die peperduur Lesseyton-sportterrein naby Komani in die Oos-Kaap ondersoek. Dit het glo R15 miljoen gekos om te ontwikkel. Die Valke se betrokkenheid volg nadat amptelike klagte teen die Enoch Mgijima-munisipaliteit ingedien is. “Die Valke wil aan almal die versekering gee dat dié saak die nodige aandag geniet. Die ondersoek is tans nog in die beginfase en sodra alle verklarings en nodige dokumente verkry en bestudeer is, sal die saak na die direkteur van openbare vervolging verwys word. “Daarna sal ŉ besluit geneem word om te vervolg al dan nie,” sê Nomthandazo Mbambo, woordvoerder vir die Valke. Geen verdere besonderhede oor die ondersoek is in dié stadium bekend nie. Maroela Media het vroeër berig dat die munisipaliteit onder skerp kritiek deurgeloop het nadat hy dié stadion op sy Facebook-blad onthul het. Die sportterrein bestaan nie uit veel meer as ŉ oop veld met ŉ staalpaviljoen en ablusiegeriewe nie, wat talle vrae oor die werklike onkoste van die oprigting daarvan laat ontstaan het. Ook die parlementêre portefeuljekomitee oor samewerkende regering en tradisionele sake (Cogta) sê hy is uiters bekommerd oor die bedrag wat die Enoch Mgijima-munisipaliteit aan die sportfasiliteit bestee het – veral omdat die munisipaliteit kniediep in die skuld is.